## Odluka o načinu utvrđivanja kvota za odobravanje reeskontnih kredita bankama

### NN 18/1992 (31.3.1992.), Odluka o načinu utvrđivanja kvota za odobravanje reeskontnih kredita bankama

# NARODNA BANKA HRVATSKE

Na temelju članka 14. i članka 67. stavka 1. točke 8. Uredbe o Narodnoj
banci Hrvatske ("Narodne novine", broj 71/91.), Savjet Narodne
banke Hrvatske donio je

## ODLUKU

### o načinu utvrđivanja kvota za odobravanje reeskontnih kredita bankama

I.

Ovom se odlukom propisuje način utvrđivanja kvota kao okvira za davanje
kratkoročnih kredita bankama na temelju određenih kratkoročnih vrijednosnih
papira i na temelju određenih isprava o kratkoročnim kreditima što su ih
banke odobrile za određene namjene (opća kvota). Ovom odlukom propisuje
se i način utvrđivanja kvota kao okvira za odobravanje kratkoročnih kredita
bankama na temelju isprava o kratkoročnim kreditima što su ih banke odobrile
za kreditiranje proizvodnje ratarskih kultura u drugom tromjesečju 1992.
godine (namjenska kvota).

II.

Općom kvotom, u smislu ove odluke, smatra se najviši iznos do kojega
Narodna banka Hrvatske može odobravati kratkoročne kredite bankama na temelju
određenih vrijednosnih papira, na temelju zaloga određenih vrijednosnih
papira i na temelju određenih isprava o kratkoročnim kreditima što su,
ih banke dale za određene namjene. Namjenskom kvotom, u smislu ove odluke,
smatra se i najviši Iznos do kojega Narodna banka Hrvatske može odobravati
kretkoročne kredite bankama na temelju određenih isprava o kratkoročnim
kreditima što su ih banke dale za kreditiranje proizvodnje ratarskih kultura
(pšenice, kukuruza, šećerne repe, uljarica, duhana i umjetnih gnojiva).
Kvote iz stavka 1. i 2. ove točke utvrđuju se pojedinačno za svaku banku
za drugo tromjesečje 1992. godine.

III.

Kratkoročnim kreditima u smislu ove odluke, smatraju se:

1) kratkoročni krediti koji se daju na temelju domačih i inozemnih prenosivih
kratkoročnih vrijednosnih papira;

2) kratkoročni krediti koji se daju bankama s rokom vraćanja do tri
mjeseca, uz zalog blagajničkih zapisa Narodne banke Hrvatske:

3) kratkoročni krediti koji se daju bankama na temelju određenih isprava
o kratkoročnim kreditima što su ih banke dale krajnjim korisnicima za određene
namjene.

IV.

Porast opće kvote iz točke II. stavka 1. ove Odluke utvrđuje se za banke
na temelju okvira primarne emisije Narodne banke Hrvatske utvrđenog projekcijom
monetarno kreditne politike za drugo tromjesečje 1992.godine i jedinstvenog
koeficijenta izračunatog za svaku banku na način utvrden ovom Odlukom.
Jedinstveni koeficijent za svaku banku predstavlja:

1) Koeficijent osnivačkog fonda i rezervi, koji se dobiva množenjem
postotka udjela osnivačkog fonda i rezervi banke u ukupnom stanju osnivačkih
fondova i rezervi svih banaka na dan 29. veljače 1992. godine s 1,0.

V.

Porast namjenske kvote iz točke II. stavka 2. ove odluke utvrđuje se
za banke na temelju okvira primarne emisije Narodne banke Hrvatske utvrđenog
projekcijom monetarno kreditne politike za drugo tromjesečje 1992. godine
i jedinstvenog koeficijenta izračunatog za svaku banku na način utvrđen
ovom Odlukom. Jedinstveni koeficijent za svaku banku predstavlja zbroj
koeficijenata. i to:

1) Koeficijenta osnivačkog fonda i rezervi, koji se dobiva množenjem
postotka udjela osnivačkog fonda i rezervi banke u ukupnom stanju osnivačkih
fondova i rezervi svih banaka na dan 29. veljače 1992. godine s 0,50;

2) Koeficijenta kratkoročnih kredita banaka odobrenih krajnjim korisnicima
za proizvodnju određenih ratarskih kultura (pšenice, kukuruza, šećerne
repe, uljarica, duhane i umjetnih gnojiva), koji se dobiva množenjem postotka
udjela tih kredita u ukupnom stanju tih kredita svih banaka prema prosječnom
knjigovodstvenom stanju u razdoblju travanj-lipanj 1991. godine s 0,50.

VI.

Pod bankom, u smislu ove odluke, razumijevaju se banke osnovane kao
pravna osoba u skladu sa Zakonom o bankama i drugim financijskim organizacijama,
koje imaju sjedište u Republici Hrvatskoj.

VII.

Danom stupanja na snagu ove Odluke prestaje važiti Odluka o načinu utvrđivanja
kvota za odobravanje reeskontnih i lombardnih kredita bankama ("Narodne
novine", broj 73/91)

VIII.

Ova Odluka stupa na snagu danom objave u "Narodnim novinama",
a primjenjivat će se od 1. travnja 1992. godine.

O. br. 11/92.

Zagreb, 31. ožujka 1992.

Predsjednik Savjeta Narodne banke Hrvatske

Guverner Narodne banke Hrvatske

**dr. Ante Čičin-Šain, v. r.**

Odluka, NN 18/1992-413